**XXIII Ziemas Olimpiskajās spēlēs startēs 10 Latvijas kamaniņu braucēji**

Februārī gaidāmajām Olimpiskajām spēlēm Phjončhanā, Dienvidkorejā kvalificējušies visi Latvijas kamaniņu izlases sportisti, kā arī Latvija ieguvusi visas pieejamās kvotu vietas.

Par ceļazīmi uz Phjončhanu kopā cīnās 15 kamaniņu braucēji. Pēc pirmajiem pieciem Viessmann Pasaules kausa posmiem noskaidrots, ka visi ir izpildījuši Olimpisko spēļu kvalifikācijas normatīvus. Starptautiskā Kamaniņu sporta federācija apstiprina, ka Latvija ir ieguvusi arī maksimālo kvotu skaitu un Phjončhanā startēs trīs vīrieši, trīs sievietes un divas divvietīgās ekipāžas. Tas nozīmē, ka pieci sportisti uz Olimpiskajām spēlēm nedosies, lai gan ir izpildījuši normatīvu.

Izlases treneri pirms sezonas sākuma izveidoja īpašu punktu skaitīšanas sistēmu, pēc kuras noteiks, kuri iegūs kvotu vietas. Situācija pēc treniņbraucieniem Dienvidkorejā un pirmajiem pieciem Viessmann Pasaules kausa posmiem:

**Kristers Aparjods - 18 punkti**
**Inārs Kivlenieks - 15 punkti**
**Riks Kristens Rozītis - 3 punkti**
**Artūrs Dārznieks - 3 punkti**
**Kristaps Mauriņš - 1 punkti**

**Elīza Cauce - 13 punkti**
**Ulla Zirne - 11 punkti**
**Kendija Aparjode - 8 punkti**
**Elīna Ieva Vītola - 2 punkti**

**Andris Šics/Juris Šics - 35 punkti**
**Oskars Gudramovičs/Pēteris Kalniņš - 24 punkti**
**Kristens Putins/Imants Marcinkēvičs - 6 punkti**

Izlases galvenais treneris Kaspars Dumpis apstiprina, ka vēl nav zināmi visi desmit sportisti, kuri dosies uz Olimpiskajām spēlēm. Skaidri ir Andris un Juris Šici, Oskars Gudramovičs/Pēteris Kalniņš, Elīza Cauce, Ulla Zirne un Kendija Aparjode, kā arī Kristers Aparjods un Inārs Kivlenieks. Artūrs Dārznieks un Riks Kristens Rozītis par vietu komandā cīnīsies vēl 6. Viessmann Pasaules kausa posmā janvāra sākumā Kēnigzē, taču pilnais komandas sastāvs tiks apstiprināts tikai pēc Eiropas čempionāta janvāra beigās Siguldā.

Lielākā daļa izlases sportistu olimpiskajai sezonai gatavojās citādāk kā ierasts, tādēļ vēl sezonas sākumā ļoti daudz strādāja trenažieru zālē, taču K. Dumpis atzīst, ka bija gaidījis labākus rezultātus: “***Ar tehniku viss neaizgāja kā vajadzēja, kā arī pārāk daudz kļūdāmies braucot trasē. Tas neļauj pacīnīties par augstākām vietām. Kenigzē vēl testēsim tehniku, pēc tam jau piesardzīgāk, jo būs jācīnās par labākiem starta numuriem Olimpiskajās spēlēs. Pēdējie trīs Viessmann Pasaules kausa posmi iet ieskaitē, lai tiktu Olimpisko spēļu stiprāko grupā***.”

Viessmann Pasaules kausa izcīņa janvārī turpināsies Kēnigzē, Oberhofā, Lillehammerē un Siguldā, kur reizē norisināsies arī Eiropas čempionāts.